QTC คาดกำไร 4Q/58 เติบโตโดดเด่นแนะซื้อเป้า 7 บาท มี Upside 27.3%
QTC คาดกำไรไตรมาส 4/58 จะเติบโตโดดเด่นที่สุดของปีที่ระดับ 65.1 ล้านบาท (+42% เทียบไตรมาสก่อนหน้า, -20%เทียบช่วงเดียวกันของปีก่อน) จากงานที่รอส่งมอบอีกราว 400 ล้านบาท ซึ่งส่วนใหญ่เป็นงานภาครัฐของการไฟฟ้าส่วนภูมิภาค และงานโซลาร์ฟาร์มภาคเอกชนที่มีมาร์จิ้นสูงใกล้เคียงกับงวดไตรมาส 3/58 ทำให้แนวโน้มอัตรากำไรในงวดไตรมาส 4/58จะทรงตัวในระดับสูงต่อเนื่อง ทั้งนี้เราคาดอัตรากำไรขั้นต้นและอัตรากำไรสุทธิงวดไตรมาส 4/58 ที่ระดับ 28.8% และ 16.3% ตามลำดับแนะซื้อเป้า 7 บาท มี Upside 27.3%
11 พ.ย. 2558

บล.โนมูระ พัฒนสิน ระบุในบทวิเคราะห์ (11 พ.ย.) ว่า บริษัท คิวทีซี เอนเนอร์ยี่ จำกัด (มหาชน) หรือ QTC ประกาศกำไรสุทธิไตรมาส 3/58 ที่ระดับ 45.7 ล้านบาท (+20,117% เทียบไตรมาสก่อนหน้าและ +375% เทียบช่วงเดียวกันของปีก่อน) สูง กว่า consensus คาดไว้กว่า 60% จากการรับรู้รายได้เข้ามาในไตรมาสนี้สูงถึง 320 ล้านบาท  (+71%เทียบไตรมาสก่อนหน้า, +152%เทียบช่วงเดียวกันของปีก่อน) โดยส่วนใหญ่เป็นงานจากโครงการโซลาร์ฟาร์มภาคเอกชน และงานของการไฟฟ้าส่วนภูมิภาคที่มีมาร์จิ้นสูงมาก เนื่องจากลักษณะงานที่ Mass ทำให้เกิดการประหยัดต่อ ขนาด (Economy of scale) ส่งผลให้ความสามารถในการทำกำไรปรับเพิ่มขึ้นอย่างโดดเด่น โดย อัตรากำไรขั้นต้น (Gross profit margin)อยู่ที่ 29% และอัตรากำไรสุทธิ (Net profit margin) ที่ 14.3 % เทียบกับไตรมาส 2/58 ที่ 18.2% ,0.1% และ ไตรมาส3/57 ที่ 8.1% ,-13.1% ตามลำดับ
คาดกำไรไตรมาส 4/58 จะเติบโตโดดเด่นที่สุดของปีที่ระดับ 65.1 ล้านบาท (+42% เทียบไตรมาสก่อนหน้า, -20%เทียบช่วงเดียวกันของปีก่อน) จากงานที่รอส่งมอบอีกราว 400 ล้านบาท ซึ่งส่วนใหญ่เป็นงานภาครัฐของการไฟฟ้าส่วนภูมิภาค และงานโซลาร์ฟาร์มภาคเอกชนที่มีมาร์จิ้นสูงใกล้เคียงกับงวดไตรมาส 3/58  ทำให้แนวโน้มอัตรากำไรในงวดไตรมาส 4/58จะทรงตัวในระดับสูงต่อเนื่อง ทั้งนี้เราคาดอัตรากำไรขั้นต้นและอัตรากำไรสุทธิงวดไตรมาส 4/58  ที่ระดับ 28.8% และ 16.3% ตามลำดับ สำหรับแนวโน้มผลประกอบการในปี 59 คาดว่าจะยังเติบโตได้จาก Backlog ปัจจุบันที่รอไปส่งมอบในช่วงครึ่งแรกปี 59 อีกราว 148 ล้านบาท และมีแนวโน้มเพิ่มขึ้นจากการเปิดประมูลงานหม้อแปลงไฟฟ้าของการไฟฟ้าส่วนภูมิภาคที่คาดว่าจะประมูลในเดือน พ.ย.-ธ.ค.58  และงานจากภาคเอกชนอื่นๆ รวมไปถึงโอกาสการเติบโตจากการขยายฐานลูกค้าไปในประเทศญี่ปุ่น ด้วยแนวโน้มรายได้ที่สูงเกินคาดทำให้เราปรับประมาณการรายได้ปี 58-59 ขึ้นจากเดิม 24% และ 19% สู่ระดับ 1,070 และ 1,177 ล้านบาท ส่งผลให้กำไรสุทธิปี 58-59 ขยับขึ้นจากเดิม  28% และ 31% สู่ระดับ 102.2 และ 115.6 ล้านบาท
ปรับไปใช้มูลค่าเหมาะสมปี 59 ที่ 7.00 บาท อิง PER target ที่ 12x ซึ่งเป็น PER เฉลี่ยย้อนหลัง 3 ปีของบริษัทฯ และหากคิดเป็น PEG Ratio จะเท่ากับ 1.0x พอดี จึงยังคงคำแนะนำ”ซื้อ” Upside 27.3%